Drie sterf toe konstruksiemuur omvalFoto verskaf deur Rescue Care Drie mans is Maandagmiddag in Isipingo Beach in KwaZulu-Natal dood toe ŉ konstruksiemuur op hulle omgeval het. Garrith Jamieson, woordvoerder van Rescue Care, het gesê paramedici is omstreeks 17:00 na die toneel in 1ste Laan ontbied. “Die Durbanse brand- en reddingsdiens was reeds op die toneel. Vier mans het op die konstruksieperseel gewerk toe die muur omgeval het. Drie mans, vermoedelik in hul 30’s, het noodlottige beserings opgedoen. Hulle is op die toneel dood verklaar.” Die vierde man het kritieke beserings opgedoen. Hy is na ŉ nabygeleë hospitaal geneem vir verdere behandeling. Verdere besonderhede is nie in hierdie stadium bekend nie. Plaaslike owerhede is op die toneel.